# 3.1. Formación de equipos

## Glosario

## Átomo

Definición:

  Unidade básica que compón a materia

Exemplo:

  O núcleo do átomo está composto por partículas chamadas protóns e neutróns.

## Composición

Definición:

  Elementos polos que está formado algo.

Exemplo:

  A composición da auga é un átomo de osíxeno e dous de hidróxeno (H₂O).

## Elementos químicos

Definición:

  Son as substancias que compoñen a táboa periódica.

Exemplo:

  Hai 118 elementos químicos na táboa periódica entre os que están o osíxeno, aluminio, ferro etc.

## Heteroxéneo

Definición:

  Que está formado por elementos de distinta natureza ou diferentes.

Exemplo:

  Unha macedonia é unha mestura heteroxénea formada por froitas.

# Formación de grupos

O primeiro que ides crear son os grupos de traballo, que se manterán durante todas as sesións desta situación de aprendizaxe ata alcanzar o reto final. Xuntos realizaredes as actividades que vos proporemos, axudándovos e avaliándovos entre vós para aprender xuntos.

A idea é crear un grupo heteroxéneo para afrontar todas as actividades, onde poidades participar e realizar achegas libremente segundo as vosas habilidades, fortalezas e características individuais.

Aínda que a clase se agrupe en diferentes equipos de traballo, todos tendes un obxectivo común: crear un prototipo aplicando diferentes coñecementos científicos.

A cooperación é unha das mellores maneiras de aprender. Se algún equipo precisa axuda e ti e mailo teu grupo pode axudarlles, non dubides en facelo.

Estás preparado para saber quen será parte do teu equipo? Pois adiante!

## Lectura facilitada

Crearedes grupos de traballo que se manterán durante todas as sesións.

Xuntos realizaredes actividades, axudándovos e avaliándovos entre vós.

Debedes crear un grupo equilibrado onde todos e todas poidades participar e realizar achegas.

Todos tendes o obxectivo de crear prototipos.

A cooperación é unha das mellores formas de aprender. Se algún equipo precisa axuda e ti podes axudarlles, non dubides en facelo.

Estás preparado para saber quen será parte do teu equipo? Pois adiante!

## Audio

audio/mpeg

# Actividade para creación de grupos

Duración:
  20 min
Agrupamentos:
  Toda a clase

É o momento de formar os equipos. Para iso a mestra/e vaiche repartir unha tarxeta onde veñen recollidos os átomos que compoñen unha materia en concreto.

Andando pola clase deberás buscar os compañeiros e compañeiras que teñan a mesma composición. Unha vez que esteades xuntos, buscaredes información sobre esa materia e escribiredes nun folio os seguintes datos:

1. Fórmula da composición.

2. Nome dos elementos químicos.

3. Materia que forman e estado no que se atopa (indica se é sólido, líquido ou gasoso en condicións normais).

4. Como é a súa presencia ou uso na vida humana.

# Ficha de grupo

Unha vez formados os grupos, debedes cubrir o voso caderno de equipo, no que figurará:

1. Un nome e imaxe para o equipo.
2. As persoas integrantes do equipo.
3. Os obxectivos que pretendedes conseguir en equipo.
4. Os compromisos que fai cada integrante do equipo para conseguilos.

Descarga: Ficha de equipo en formato PDF (Abre en nova xanela)

## Lectura facilitada

Unha vez creado o grupo debedes cubrir a ficha de grupo.

Teredes que elixir un nome de equipo, anotar a todos os membros e firmar as normas e condicións de uso.

## Queres que o teu grupo teña éxito?

Fíxate nos seguintes aspectos:

- Participación: debedes de colaborar e participar activamente todos os membros do grupo.
- Clima de traballo: Ter un bo ambiente é esencial. Sé educado e respectuoso cos demais. Todos traballaredes máis cómodos.
- Posta en común de ideas: Fai achegas que teñan valor e respecta tamén as opinións dos teus compañeiros e compañeiras. Xuntos chegaredes a mellores propostas se argumentades ben as vosas opinións.
- Seguimento do voso traballo: Analizade como o ides facendo e corrixide a tempo as cousas que poidades. Propoñede mellores solucións se vedes que as cousas non están saíndo como deben.
- Autonomía: un grupo que ten éxito sabe organizarse e traballar sen apenas axuda. Se precisades axuda pedídea, non o dubidedes! Recordade que sodes nenos e nenas e aínda e estades a aprender como cooperar e con algún consello cada vez iredes sendo máis autónomos e funcionando mellor.

Se queres ver como serán as valoracións do traballo en grupo, revisa a rúbrica do punto 5.2 na seguinte ligazón: Rúbrica do traballo en equipo.

## Lectura facilitada

Buscades o éxito? Fíxate no seguinte:

- Participación: debedes colaborar e participar todos e todas.

- Clima de traballo: Sé educado e respectuoso cos demais. Todos traballaredes máis cómodos.

- Posta en común de ideas: Fai achegas de valor e respecta as opinións dos demais.

- Seguimento do voso traballo: Analizade e corrixide a tempo as cousas que poidades. Propoñede novas solucións se vedes que as cousas non saen como deben.

- Autonomía: un grupo de éxito sabe traballar sen apenas axuda, pero se a precisades, pedídea! Aínda estades a aprender.

- Se queres saber como se valorará o traballo en grupo, revisa a rúbrica do punto 5.2.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)